钦定古今图书集成/明伦汇编/氏族典/第441卷 > 《廖用贤尚友录》 > 养奋
## 钦定古今图书集成/明伦汇编/氏族典/第441卷 > 《廖用贤尚友录》 > 养奋

按《万姓统谱》，“奋字叔高，郁林州人。博通古籍，郡人重
之，以布衣举方正。和帝时，策问阴阳不和，或水或旱。
奋对曰：‘天有阴阳，阴阳有四时，四时有正令。春夏则
予惠布施宽仁，秋冬则刚盛，威行刑罚，赏罚杀生，各
应其时，则阴阳和，四时调，风雨时，五谷升’。”今则不然，
长吏多不奉行时令，为政举事，干逆天气，上不恤下，
“下不忠上，百姓困乏而不恤，众然郁积，故阴阳不和，
风雨不时，灾害缘类。水者，阴盛，小人居位，依公营私，
谗言诵上，雨漫溢者，五谷有不升，而赋税不为减，百
姓虚竭，家有愁心也。”奋盖一时名儒，惜莫能究其所
终。